钦定古今图书集成/明伦汇编/官常典/第608卷 > 戴珊
## 钦定古今图书集成/明伦汇编/官常典/第608卷 > 戴珊

按《明外史》本传：“珊字廷珍，浮梁人。父哻，由乡举官嘉
兴教授，有学行。富人数辈遣其奴子入学，哻不可，则
赂上官彊之。哻执愈坚，遂见忤，坐他事去。珊幼嗜学，
天顺末，与刘大夏同举进士。久之，擢御史，督南畿学
政。成化十四年，迁陕西副使，仍督学政。珊正身率教，
敦实抑浮，修古圣贤祠墓，增秩祀典，旌节孝，为风俗
劝”，士皆爱慕之。历浙江按察使，福建左、右布政使，终
任不携一土物。弘治二年，王恕荐，擢右副都御史，抚
治郧阳。豪右多纳亡命为奸利，珊刻期令自首。简练
卒伍，自制《营阵法》授之。蜀盗野王刚流劫竹山、平利
诸县。珊合川、陕兵，檄副使朱汉等分道进讨之。禽其
魁，释胁从者千馀人。入历刑部左、右侍郎，与尚书何
乔新、彭韶先后协心共事。晋府宁化王锺鈵淫虐不
孝，遣官往勘，不得实。再遣珊等勘之，锺鈵遂夺爵禁
锢。进南京刑部尚书。久之，召为左都御史。十七年考
察京官。给事中吴蕣、王盖自疑见黜，连疏诋吏部尚
书马文升，并言珊纵妻子纳贿，珊等乞罢。帝慰留之。
御史冯允中等言：“文升、珊历事累朝，清德素著，不可因浮词废计典。”乃下《蕣盖》诏狱，命文升珊即举察事。
珊等言：“两人逆计当黜，故先劾臣等。今黜之，彼必曰
是挟私也，苟避不黜，则负委任，而使诈缓者得志，惟
陛下处分。”帝命上两人事迹，皆黜之。已，刘健等因召
对，言盖罪轻，宜调用。帝方向用文升珊，卒不纳。帝晚
年时召对大臣，珊与大夏造膝，晏见尤数。一日，与大
夏侍坐，帝曰：“时当述职，诸大臣皆杜门，如二卿者，虽
日见客何害？”袖出白金赉之曰：“少佐而廉且属，勿。”廷
谢曰：“恐为他人忌也。”珊以老疾，数求退，辄优诏勉留，
遣医、赐食，慰谕有加。珊感激泣下。一日，私语大夏曰：
“珊老病子幼，恐一旦先朝露托公同年好友，何惜为
一言乎？”大夏唯唯。后大夏晏对毕，帝问珊病状，大夏
具言珊实病，乞赐闵怜，听其归。帝曰：“彼属卿言耶？主
人留客坚，客则强留，珊独不能为朕留耶？且朕以天
下事付卿辈，犹家人父子。今太平未兆，何忍言归。”大
夏出以告珊，珊泣曰：“臣死是官矣。”帝既崩，珊以新君
嗣位，不忍言去，力疾视事。疾作，遂卒于位。陕人之官
于京及为国子生者数十人，颂珊教育功，请褒赠，乃
赠太子太保，谥“恭简。”珊德性和粹，洞达无城府顾，耿
耿不苟合。奉职矫然不可夺，然意常近厚。通籍四十
馀年，家无长物。珊卒，而张敷华继之，与珊齐名。